Bjarne Laustsen (S), 2011-05-12:
Tak, hr. formand.
Det her er jo et hus, der emmer af landbrug.
Man kan stå og kigge op på statuen af landmanden med leen, og oppe i loftet har vi en landmand med et neg, og vi har to skønne malerier herovre foran os med både sortbroget og rødbroget kvæg – jeg holder selvsagt mest af det røde – og Guldborgsund er der i baggrunden.
Det handler jo lidt om det, vi taler om her, og det er lidt for at give et malerisk billede af, at vi ikke bare har vores dyr til at gå løse rundt i dag.
Det har vi nogle steder, men vi har simpelt hen så mange, at vi ikke kan have dem ude i naturen, og derfor fandt man for mange, mange år siden ud af, at det måske var fornuftigt at indhuse dem på forskellig vis.
Det er jo sådan set det, det handler om her.
Det handler om, om det er o.k. at putte de dyr, der engang i sin tid fandtes ude i naturen, ind i stalde, ind i systemer og begynde at avle og tjene penge på dem.
Det mener vi i Socialdemokratiet det er, hvis det er sådan, at dyrevelfærden og de miljømæssige ting, der er omkring en sådan produktion, er i orden.
For vi noterer os jo, at det er en branche, der er i vækst.
De tjener gode penge osv., men det er lige fedt, hvis dyrevelfærden er dårlig, og derfor tæller argumentet om, hvor mange penge man kan tjene i en given branche, ikke for os.
Det vigtigste for os er, at de dyr, vi vælger at indhuse, skal have nogle ordentlige forhold.
Vi tolererer ikke, at vi ser mink, der er tilskadekomne, som ikke bliver behandlet, eller som i yderste konsekvens bliver aflivet.
Det er simpelt hen dårlig dyrevelfærd, og derfor vil vi gerne snakke med alle dem, der vil være med til at forbedre forholdene for mink, ja, for husdyr i det hele taget.
Men dem, der stiller sig op og siger, at vi bare skal afvikle f.eks. minkproduktionen, har vi det selvsagt noget sværere med.
For det er jo helt umuligt at komme i en dialog om, at vi kan forbedre forholdene, hvis det er, man bare ønsker, at det skal væk.
Når det så er sagt, er det jo ikke uproblematisk at have en stor minkproduktion.
Det kræver selvsagt ordentlige forhold.
Det kræver også, at branchen er sig ansvaret bevidst.
Det er jo en forholdsvis ny branche.
Den er 50-60 år gammel, og vi er vel oppe på 17 millioner mink i dag.
Nogle har givet det billede, at når kontrollørerne skal ud at kigge på dem, ja, så er der et halvt sekund til at kigge en mink ind i øjnene.
Det er selvsagt ikke ret meget, og derfor er det også vigtigt, at der både er egenkontrol og sundhedsrådgivningsaftaler, således at vi har faglige folk til at kigge på dem.
Men man skal jo ikke fratage pelsavlerne ansvaret for deres egen produktion.
Det er vigtigt, at de er sig det ansvar bevidst, således at vi kan bruge de ting, når vores kontrollører kommer ud.
Men det, der har været indtil nu, har jo været en 5-procents-kontrol, sådan at man kom på besøg hvert 20. år.
Der synes vi at der i hvert fald som minimum skal være besøg hvert tredje år fremover, og at de skal være uanmeldte.
Jeg besøgte en minkfarm i mandags, hvor der lå 7.000 tæver med 50.000 hvalpe, og det ser jo bare nuttet ud.
Problemerne opstår, når hvalpene kommer i puberteten og de begynder at slås.
Det er også derfor, vi har den diskussion om, hvor tæt mink skal være sammen, og derfor vil vi også kigge på den nyeste viden, der kan tilføres inden for området, med hensyn til om det er fornuftigt stadig væk at have bure, hvor der sidder fire mink i, eller om ikke vi i hvert fald skulle gå ned på minkbure, hvor der kun sidder to i.
Det synes jeg er nogle fornuftige ting at diskutere.
Så har vi jo fra Socialdemokratiets side også adskillige gange fremført, at det er vigtigt, at dem, der passer minkene, ikke bare fodrer minkene, men virkelig passer dem.
Derfor er det også vigtigt at få indført et uddannelseskrav.
Vi har uddannelseskrav inden for en lang, lang række andre forskellige områder, og det, at man uddanner sig, er jo godt.
Det giver viden, det giver kompetencer til et erhverv, så det synes vi rigtig godt om.
Det, vi synes er skidt, er, at regeringen siger ja til, at vi har et stort ansvar, når vi har en stor minkproduktion, men ikke gider at se mere på de billeder, der var i Operation X og nu senest i Danmarks Radio, uanset hvordan de er frembragt.
Det er i øvrigt ikke i overensstemmelse med god dyrevelfærd at optage noget i september og oktober måned og så fremlægge det et halvt år efter.
Det er dårlig dyrevelfærd.
Derfor må det være sådan, at hvis man ser noget, der er uacceptabelt, så må man henvende sig til myndighederne og sige, at det, der foregår, ikke er i orden.
Men vi synes selvsagt, at alle, der har mink, ikke bare driftslederne, men også alle dem, der er ansat i branchen, skal være med til at have et uddannelsesansvar, og derfor er det synd og skam, at den uddannelse ikke er gennemført endnu.